次韵和彭道原元夕
作者：劉弇
朝代：宋

paragraphs: 攙雲幄幕張流蘇，華輈夾道青氍毹。
黄昏天公下種榆，百萬星點成須臾。
赤帝鞭車墮雲衢，燭龍駢頭浦還珠。
競隨丹豹膏鳳雛，麟鬚拂蛾間數疏。
弦嘈管唳聲鬰紆，櫛比百戲羅侏儒。
輕紈綉履踏艷姝，灼灼巧笑聯芙蕖。
有客年來倦著書，囊錢囷粟索無餘。
短釵列桉擁弊襦，未看行樂誇睢盱。
大奴聽響仆屋隅，小女行卜迎紫姑。
子雲門巷正蕭疏，誰者載酒論區區。